मएना (बाल कविता)
पीयर लोल आ पीयर टाङ्गक,
चिड़ै नाम छै मएना ।
 दाना चुनबा लेल आबैए,
कुदकए-फुदकए भरि अङ्गना । ।
 देह ओकर भूरा रङ्गक छै,
माथ आ नाङ्गरि कारी ।
 मनुखक डऽर लेशमात्रे टा,
ढीठ चिड़ै बड़ भारी । ।
 बगरा बिलटल, आब रहल बस,
घर - आङ्गन कौआ - मएना ।
 इएह चिड़ै दू बाँचल जकरा,
चीन्हए पहिने नेना । ।
 एकरहि एक विशेष प्रजाति,
एकरा सभसँ छी अलगे,
मैथिलीक "पहाड़ी मएना" । ।
 ओ जे "पहाड़ केर मएना" से,
अपना दिशि कहाँ भेटैए ?
 एहि साधारण मएनासँ ओ,
एकदम भिन्न लागैए । ।
 ओना विश्वमे मएना केर छै,
बहुतहि विषम समूह ।
 अपना दिशि एहने भेटैछ,
*१ - अंग्रेजीक केर HILL MYNA हिन्दी अनुवाद थिक "पहाड़ी मैना" । परञ्च मैथिलीमे "पहाड़ी मएना" एकटा आन चिड़ै लेल प्रयुक्त होइत अछि जकरा हिन्दीमे "पीलक" कहल जाइत अछि । हिन्दीक "पीलक" चिड़ै लेल मैथिली नाम "पहाड़ी मएना" मएनाक प्रकार होयबाक कारण नञि अपितु मएना सदृश आकार - सुकार होयबाक कारण पड़ल अछि; तेँ एकरा अनुवाद नञि बूझि "रूढ़िसंज्ञक शब्द" बूझबाक चाही । अंग्रेजीक HILL MYNA लेल मैथिली अनुवाद "पहाड़ी मएना" नञि कऽ जञो "पहाड़ीक मएना" या "पहाड़क मएना" कएल जाए तँऽ बेशी उपयुक्त होयत आ कोनहु भ्रमसँ बाँचल रहत । एहि ठाम हम सएह कएल अछि । HILL MYNA केर जैववैज्ञानिक नाँओ Gracula religiosa अछि । ई अपना दिशि नञि भेटैत अछि ।
 *२ - व्यापक रूपसँ स्टॉर्लिङ्ग कुलक (Starling family or Family - Sturnidae) सभ जातिक (लगभग ३० टा जाति) चिड़ैकेँ "मएना" मानल गेल अछि । हर तरहक मएनाक वर्णन एहि ठाम सम्भव नञि, तेँ मात्र देशी मएना (जे कि अपना ओहि ठाम सालो भरि रहैछ) केर वर्णन कएल गेल अछि ।
 मैथिली पाक्षिक इण्टरनेट पत्रिका "विदेह" केर 197म अंक (01 मार्च 2016) (वर्ष 9, मास 99, अंक 197) केर "बालानां कृते" स्तम्भमे प्रकाशित । 